  Виталий Пронин Ижын общественной транспорт понна сюреслэн кыкнапалаз нимысьтыз полосаос висъямын луозы. Кызьы гожтэ аслаз ЖЖ-бамаз Иж город администрацилэн йырыз Денис Агашин, ГИБДД-ен но мукет ёзъёсын та ласянь кенешемын ни, зоро-кото куазь гинэ люкетэ на.Агашин верамъя, общественной транспортлы нимысьтыз полоса висъян сярысь кемалась вераськонъёс мыно ни. Малпанэз одно ик быдэстыны кулэ, угось автобусъёсын но троллейбусъёсын ветлӥсь адямиослэн лыдзы шӧдскымон тросгес, машинаосын ӵошатоно ке.Нырысетӥ полосаос эскерон вылысь радъямын луозы Удмурт, Новоажимова ульчаосын. Та сюресъёс вылэ суредалозы нимысьтыз пусъёс. Ар куспын урамъёсы видеокамераос интыялозы - висъям полоса вылэ кожем машиналэн кузёезлы 1 сюрс 500 манет тыриськоно луоз.Надежда Рысьева Туспуктэм: uvao.ru Теги: ГИБДД сюресъёс  